b'\n_START_ARTICLE_\nHellmuth Walter\n_START_SECTION_\nBiografija\n_START_PARAGRAPH_\nNuo 1917 m. Valteris dirbo mechaniku ir 1921 m. \xc4\x97m\xc4\x97 studijuoti mechanikos in\xc5\xbeinerij\xc4\x85 Hamburgo technikos institute, bet met\xc4\x97 studijas, kad \xc4\xafsidarbint\xc5\xb3 \xe2\x80\x9eStettiner Maschinenbau AG Vulcan\xe2\x80\x9c laiv\xc5\xb3 statykloje. Valterio patirtis konstruojant laiv\xc5\xb3 variklius paskatino j\xc4\xaf perkopti vidaus degimo variklio galimybes. Jis suprato, kad varikliui, varomam deguonimi prisotintu kuru, jau nebereik\xc4\x97s papildomo apr\xc5\xabpinimo deguonimi (i\xc5\xa1 atmosferos ar bak\xc5\xb3). Tai \xc5\xbeenkliai padidint\xc5\xb3 povandenini\xc5\xb3 laiv\xc5\xb3 ir torped\xc5\xb3 varom\xc4\x85j\xc4\x85 j\xc4\x97g\xc4\x85._NEWLINE_Jo atlikti bandymai \xc4\xafrod\xc4\x97, jog vandenilio peroksid\xc4\x85 b\xc5\xabt\xc5\xb3 galima panaudoti kaip kur\xc4\x85, kadangi kaip katalizatorius auk\xc5\xa1toje temperat\xc5\xabroje jis i\xc5\xa1siskirt\xc5\xb3 \xc4\xaf deguon\xc4\xaf ir garus, o \xc5\xa1iems nuo kar\xc4\x8dio \xc4\x97mus pl\xc4\x97stis susidaryt\xc5\xb3 reikiamas sl\xc4\x97gio kiekis. Tada kito kuro \xc4\xafpylus \xc4\xaf \xc5\xa1\xc4\xaf kar\xc5\xa1t\xc5\xb3 gar\xc5\xb3 mi\xc5\xa1in\xc4\xaf sukelt\xc5\xb3 degimo proces\xc4\x85, kuris i\xc5\xa1skirt\xc5\xb3 daugiau galios. \xc5\xa0i\xc4\x85 id\xc4\x97j\xc4\x85 Valteris u\xc5\xbepatentavo 1925 m._NEWLINE_1934 m. Kylyje \xc4\xafk\xc5\xabr\xc4\x97 savo bendrov\xc4\x99 \xe2\x80\x9eHellmuth Walter Kommanditgesellschaft\xe2\x80\x9c (HWK), kad gal\xc4\x97t\xc5\xb3 toliau tirti ir pl\xc4\x97toti savo id\xc4\x97jas. 1939\xe2\x80\x931940 m. jo bendrov\xc4\x97je buvo sukonstruotas povandeninis laivas V-80, kuris geb\xc4\x97jo i\xc5\xa1vystyti 23 mazg\xc5\xb3 greit\xc4\xaf, dvigubai didesn\xc4\xaf nei bet koks kitas tuo metu eksploatuotas povandeninis laivas._NEWLINE_Tuo pa\xc4\x8diu metu jis \xc4\x97m\xc4\x97 taikyti \xc5\xa1i\xc4\x85 id\xc4\x97j\xc4\x85 ir raketiniams varikliams. Pana\xc5\xa1\xc5\xb3 metod\xc4\x85 l\xc4\x97ktuvams taik\xc4\x97 ir Verneris fon Braunas. Valteris kaip kur\xc4\x85 naudojo vandenilio peroksid\xc4\x85 bei kalcio permanganat\xc4\x85, tuo tarpu fon Braunas \xe2\x80\x93 suskystint\xc4\x85 deguon\xc4\xaf. Fon Brauno varikliai u\xc5\xbesikurdavo tiesioginio degimo b\xc5\xabdu ir sukeldavo liepsnas, o Valterio varikliai naudodavo chemin\xc4\x97s reakcijos b\xc5\xabdu i\xc5\xa1gautus kar\xc5\xa1tus garus, tiek vieni tiek kiti geb\xc4\x97jo sukurti trauk\xc4\x85 ir i\xc5\xa1vystyti didel\xc4\xaf greit\xc4\xaf. Naudoti \xc5\xa1iuos variklius l\xc4\x97ktuv\xc5\xb3 gamyboje prad\xc4\x97jo bendrov\xc4\x97s \xe2\x80\x9eHeinkel\xe2\x80\x9c ir \xe2\x80\x9eMesserschmitt\xe2\x80\x9c._NEWLINE_U\xc5\xbe nuopelnus kare 1945 m. apdovanotas Gele\xc5\xbeiniu kry\xc5\xbeiumi. Karui einant \xc4\xaf pabaig\xc4\x85, jis buvo su\xc4\x8diuptas slaptos brit\xc5\xb3 operacijos metu. Visi jo dokumentai buvo konfiskuoti, o jis ir keletas jo koleg\xc5\xb3 nugabenti \xc4\xaf Jungtin\xc4\x99 Karalyst\xc4\x99, kur t\xc4\x99s\xc4\x97 eksperimentus Brit\xc5\xb3 karali\xc5\xa1kajame laivyne. 1950 m. emigravo \xc4\xaf JAV, kur dirbo \xe2\x80\x9eWorthington Pump\xe2\x80\x9c korporacijoje ir v\xc4\x97liau tapo jos viceprezidentu.'